איתי אופיר

איתי אופיר (נולד ב-1973) הוא קצין בצה"ל בדרגת אלוף ומשפטן ישראלי המשרת בתפקיד הפרקליט הצבאי הראשי. קודם לכן כיהן כיועץ המשפטי למשרד הביטחון.

 ביוגרפיה 
אופיר נולד בישראל ושירת בצה"ל כקצין בחטיבת גבעתי. בהמשך, שירת במילואים בחטיבת הנגב. במהלך שירותו הגיע לדרגת סרן.

הוא בוגר אוניברסיטת בר-אילן במשפטים ומוסמך אותה אוניברסיטה במנהל עסקים. התמחה בבית המשפט העליון אצל השופט תיאודור אור. ב-2003 סיים לימודי תואר שני בבית הספר למשפטים באוניברסיטת הרווארד, שם חיבר עבודת גמר על דיני תאגידים בעידן המידע והוא חבר בלשכת עורכי הדין של מדינת ניו יורק  משנת 2009. אופיר הוא בוגר מחזור 2020 של המנהיגות הבכירה של קרן וקסנר.

עבד כמה שנים במשרד עורכי הדין הניו יורקי Weil Gotshal & Manges  וכיהן כשותף וכראש המחלקה המסחרית במשרד עורכי הדין תדמור לוי ושות'.

אופיר גדל ביישוב כוכב יאיר שבשרון, אביו הוא פרופ' לחינוך ברוך אופיר, אמו אלה מורה לכימיה.

כיום, מתגורר באורנית ונשוי לרונית אופיר, שופטת בית משפט השלום בתל אביב.

 היועץ המשפטי למשרד הביטחון 
במאי 2017 נבחר ליועץ המשפטי למשרד הביטחון, ושימש בתפקיד זה עד 2024, תחת השרים אביגדור ליברמן, בנימין נתניהו, נפתלי בנט, בני גנץ, יואב גלנט וישראל כ"ץ.

בינואר 2022 בחרה אותו ועדת האיתור כאחד משלושת המועמדים לתפקיד היועץ המשפטי לממשלה, אך הוא לא מונה לתפקיד. בין ממליציו לתפקיד זה נמנתה הפרקליטה הצבאית הראשית יפעת תומר-ירושלמי.

 הסדרת מעמדם של בתי היישוב עפרה 
בשנת 2018 קבע בחוות דעת משפטית כי בחלוף ארבעים שנה מהקמת היישוב עפרה, ניתן להכשיר חלק מבתיו באמצעות הפקעת הקרקע ופיצוי מלא, אם לא למעלה מכך, של בעלי הקרקע הפלסטינים על הפקעה זו, כפי שהחוק מאפשר לעשות בתוך מדינת ישראל וכפי שבפועל בוצע. חוות הדעת לא חלה על מאחזים בלתי חוקיים שחוק ההסדרה ביקש להכשיר.

 חוק הגיוס 
בפברואר 2018 מינה שר הביטחון אביגדור ליברמן את אופיר לעמוד בראש הוועדה לבחינת גיוס חרדים לצה"ל. מטרת הוועדה הייתה לגבש הסדר המוסכם על מערכת הביטחון וצה"ל לגיוסם של בני הציבור החרדי לאחר פסילת הסדר הגיוס על ידי בג"ץ. חברי הוועדה היו: רח"ט תומכ"א תא"ל ערן שני, הפרקליט הצבאי הראשי תא"ל שרון אפק, הרב הצבאי הראשי תא"ל אייל קרים וראש האגף הביטחוני חברתי במשרד הביטחון משה צין. הוועדה קיימה מפגשים עם גורמים במערכת הביטחון, צה"ל, עולם הישיבות, גורמי אקדמיה ועוד, וביוני 2018 פרסמה את תמצית המלצותיה.

על בסיס מסקנות הוועדה פרסם משרד הביטחון תזכיר חוק לתיקון חוק שירות ביטחון. ביולי 2018 אושרה הצעת החוק בממשלה ובקריאה ראשונה בכנסת. הצעת החוק נדונה בוועדה מיוחדת להסדרת מעמדם של תלמידי הישיבות ושילובם של בוגרי הישיבות בשירות צבאי בשירות לאומי-אזרחי ובתעסוקה, בראשותו של חבר הכנסת דודי אמסלם. הוועדה לא הביאה את הצעת החוק להצבעה על אישורה עד לפיזורה של הכנסת העשרים.

בתחילת 2024 לקח חלק בוועדת שקדי, שמונתה על ידי שר הביטחון יואב גלנט ונועדה "לרכז, לגבש ולהוביל מהלך שיאפשר מימוש גיוס חרדים לצה״ל."דו"ח מסכם הצוות לשילוב תכליתי של חרדים בצה"ל - צוות, מאי 2024

בדיונים בעניין חוק הגיוס שהתקיימו לאחר טבח שבעה באוקטובר תמך בסנקציות משמעותיות על המשתמטים מגיוס.

 מינוי רמטכ"ל בתקופת בחירות 
ביולי 2022 דנה ממשלת ישראל השלושים ושש בראשות יאיר לפיד במינוי הרמטכ"ל. הייתה זו תקופת בחירות משום שהכנסת העשרים וארבע החליטה על התפזרותה. בשל מחלוקת שהתגלעה בשאלה אם אפשר למנות רמטכ"ל בתקופה זו, הגיש אופיר ליועצת המשפטית לממשלה, גלי בהרב-מיארה, חוות דעת שלפיה "ניתן לאפשר בנסיבות העניין להמשיך בתהליך מינוי הרמטכ"ל גם בתקופת הבחירות".

 הפרקליט הצבאי הראשי 
ב-4 בנובמבר 2025 הודיע שר הביטחון ישראל כ"ץ על מינויו של אופיר לפרקליט הצבאי הראשי, במקומה של אלוף יפעת תומר-ירושלמי, שכהונתה הסתיימה בעקבות פרשת הדלפת הסרטון ממחנה שדה תימן. ב-27 בנובמבר הועלה לדרגת אלוף והחל לשרת בתפקיד.

קישורים חיצוניים



 הערות שוליים 

קטגוריה:אלופי צה"ל
קטגוריה:פרקליטים צבאיים ראשיים
קטגוריה:יועצים משפטיים ישראלים
קטגוריה:בוגרי אוניברסיטת בר-אילן: משפטים
קטגוריה:בוגרי בית הספר למשפטים באוניברסיטת הרווארד
קטגוריה:משפטנים בוגרי תוכנית המנהיגות הבכירה של קרן וקסנר
קטגוריה:יועצים משפטיים למשרדי ממשלה
קטגוריה:אורנית: אישים
קטגוריה:בוגרי ישיבת ההסדר קרני שומרון
קטגוריה:בוגרי ישיבת הר עציון
קטגוריה:ישראלים שנולדו ב-1973